《赠龚良臣并柬双融赵居士》
宋代·周孚

平生四海龚夫子，昔日穷愁今尚尔。车如鸡栖马如狗，笑指尘编作知己。

群儿不识老弥明，一语落纸惭且惊。森森老干苍桧耸，寥寥雅奏黄钟鸣。

万牛不来羞自献，正与古人同此叹。霜髯雪鬓可奈何，但愿穷年常饱饭。

北风凛凛冬欲残，日莫更复衣裳单。黄金如粟赵居士，傥有绨袍遮此寒。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。